CELEX: 32021D0219(01)
Language: ro
Date: 2020-11-25 00:00:00
Title: Decizie privind camerele permanente 2021/C 59/07

19.2.2021   
               
               
                  RO
               
               
                  Jurnalul Oficial al Uniunii Europene
               
               
                  C 59/8
               
            
         Decizie privind camerele permanente
         (2021/C 59/07)
         COLEGIUL PARCHETULUI EUROPEAN (EPPO),
         având în vedere Regulamentul (UE) 2017/1939 al Consiliului din 12 octombrie 2017 de punere în aplicare a unei forme de cooperare consolidată în ceea ce privește instituirea Parchetului European (EPPO) (1) (denumit în continuare „Regulamentul EPPO”), în special articolul 10 alineatul (1),
         având în vedere Regulamentul intern de procedură al Parchetului European (2) adoptat de colegiul EPPO la 12 octombrie 2020, în special articolele 15 și 16,
         întrucât:
         
                     (1)
                  
                  
                     EPPO ar trebui să înființeze camere permanente care să monitorizeze și să conducă investigațiile și urmăririle penale desfășurate de EPPO și să asigure coordonarea investigațiilor și a urmăririlor penale în cazurile transfrontaliere, precum și executarea deciziilor adoptate de colegiu.
                  
               
                     (2)
                  
                  
                     Conform Regulamentului intern de procedură al EPPO, colegiul trebuie să adopte o decizie prin care să se stabilească numărul și componența camerelor permanente, repartizarea competențelor între ele, precum și norme detaliate privind organizarea reuniunilor acestora.
                  
               
                     (3)
                  
                  
                     În plus, este necesar să se adopte norme detaliate cu privire la aplicarea principiilor privind alocarea cazurilor către camerele permanente prevăzute în Regulamentul EPPO și în Regulamentul intern de procedură. Aceste norme ar trebui să se bazeze pe principiul alocării aleatorii a cazurilor și al repartizării echilibrate a volumului de muncă între camerele permanente.
                  
               
                     (4)
                  
                  
                     Având în vedere necesitatea de a ține seama de evoluțiile legate de aplicarea practică a prezentei decizii care pot rezulta după începerea de către EPPO a activității sale, colegiul ar trebui să monitorizeze îndeaproape funcționarea EPPO și să evalueze efectele acesteia în vederea propunerii unor eventuale modificări viitoare,
                  
               DECIDE:
         
            Articolul 1
            Obiect și domeniu de aplicare
            Prezenta decizie pune în aplicare articolul 15 din Regulamentul intern de procedură. Ea instituie camerele permanente ale EPPO, definește numărul acestora și stabilește norme privind repartizarea competențelor și alocarea cazurilor între ele.
         
         
            Articolul 2
            Instituirea camerelor permanente
            
               (1)   Se înființează 15 camere permanente. Acestea sunt desemnate prin numere consecutive de la 1 la 15.
            
            
               (2)   În conformitate cu articolul 16 alineatul (3) din Regulamentul intern de procedură, fiecare procuror european este desemnat ca membru permanent al uneia, a două sau a trei camere permanente. La desemnarea unui procuror ca membru permanent în una sau mai multe camere permanente se ține seama de volumul de lucru estimat al procurorului european în cauză, iar hotărârea în acest sens se ia pe baza:
               
                           (a)
                        
                        
                           numărului de cazuri aflate sub supravegherea acestuia și a volumului sarcinilor conexe, astfel cum se prevede la articolul 12 alineatul (1) din Regulamentul EPPO. În vederea desemnării inițiale, se ia drept referință numărul estimat de cazuri în primul an de funcționare a EPPO;
                        
                     
                           (b)
                        
                        
                           numărului de procurori europeni delegați aflați sub coordonarea acestuia, în temeiul articolului 34 din Regulamentul intern de procedură;
                        
                     
                           (c)
                        
                        
                           altor sarcini specifice aflate în responsabilitatea sa și care i-au fost încredințate în conformitate cu Regulamentul EPPO sau cu Regulamentul intern de procedură.
                        
                     
            
               (3)   În plus, la desemnarea procurorilor-șefi europeni adjuncți ca membri permanenți în mai multe camere permanente se ține seama și de volumul de muncă care rezultă din atribuțiile care le revin acestora în temeiul articolului 11 alineatele (2) și (3) din Regulamentul EPPO.
            
            
               (4)   Procurorul-șef european și fiecare procuror-șef european adjunct îndeplinesc funcția de președinți ai camerelor permanente în care sunt membri permanenți.
            
         
         
            Articolul 3
            Reuniunile camerelor permanente
            
               (1)   În principiu, fiecare cameră permanentă organizează cel puțin două reuniuni în fiecare lună calendaristică. Președintele camerei permanente stabilește datele acestor reuniuni cu cel puțin 15 zile înainte de data desfășurării acestora.
            
            
               (2)   Președintele camerei permanente poate convoca reuniuni suplimentare ori de câte ori este necesar. Reuniunile suplimentare sunt convocate cu cel puțin cinci zile lucrătoare înainte de data desfășurării lor. În situații de urgență, pot fi convocate reuniuni de îndată ce sunt disponibili membrii permanenți și procurorul european însărcinat cu supravegherea și cel târziu în termen de trei zile.
            
            
               (3)   Cu excepția situațiilor de urgență și după consultarea procurorului-șef european, reuniunile camerelor permanente nu au loc simultan cu reuniunile colegiului. Președintele camerei permanente reprogramează orice reuniune pe care a convocat-o care se suprapune cu o reuniune a colegiului.
            
            
               (4)   Atunci când stabilește datele reuniunilor camerei permanente, președintele asigură coordonarea cu membrii permanenți ai camerei respective, cu procurorii europeni relevanți însărcinați cu supravegherea și cu personalul Parchetului central menționat la articolul 7.
            
         
         
            Articolul 4
            Alocarea cazurilor către camerele permanente
            În contextul alocării cazurilor către camerele permanente în situațiile prevăzute la articolul 32 alineatul (5), la articolul 41 alineatul (3), la articolul 42 alineatul (1), la articolul 47 alineatul (2), la articolul 50 alineatul (2) al doilea paragraf, la articolul 51 alineatul (3) și la articolul 59 alineatul (4) din Regulamentul intern de procedură, trebuie respectate următoarele reguli:
            
                        (a)
                     
                     
                        Atunci când se deschide un caz, sistemul de gestionare a cazurilor al EPPO îl alocă în mod aleatoriu unei camere permanente.
                     
                  
                        (b)
                     
                     
                        Pentru a-i permite procurorului-șef european să analizeze dacă este necesar să ia măsuri în conformitate cu articolul 19 alineatul (3) din Regulamentul intern de procedură, acesta este informat atunci când numărul de cazuri alocate unei camere permanente este mai mare cu 10 % decât numărul mediu de cazuri alocate fiecărei camere permanente.
                     
                  
         
            Articolul 5
            Excluderea temporară a alocării de noi cazuri
            Pentru a asigura funcționarea eficientă a EPPO și o repartizare egală a volumului de muncă între camerele permanente, în conformitate cu articolul 19 alineatul (3) din Regulamentul intern de procedură, procurorul-șef european poate suspenda, pentru o anumită perioadă de timp, alocarea de noi cazuri către una sau mai multe dintre camerele permanente.
         
         
            Articolul 6
            Realocarea cazurilor
            În sensul articolului 32 alineatul (5) din Regulamentul intern de procedură, atunci când procurorul-șef european decide să încredințeze supravegherea unui caz unui procuror european dintr-un alt stat membru decât cel în care își desfășoară activitatea procurorul european delegat, iar procurorul european respectiv este membru permanent al camerei permanente care efectuează monitorizarea, cazul este imediat alocat unei alte camere permanente.
         
         
            Articolul 7
            Sprijin acordat camerelor permanente
            
               (1)   Se alocă resurse umane adecvate din rândul personalului EPPO pentru a sprijini activitatea camerelor permanente, în conformitate cu Regulamentul EPPO.
            
            
               (2)   Membrii personalului repartizați în acest scop acordă asistență președintelui camerei permanente, printre altele, în ceea ce privește organizarea ordinii de zi, întocmirea proceselor-verbale ale reuniunilor, redactarea documentelor necesare pentru reuniuni și înregistrarea deciziilor adoptate de camera permanentă în sistemul de gestionare a cazurilor.
            
            
               (3)   Sub rezerva disponibilității resurselor, repartizarea de personal în acest scop are loc astfel încât să se asigure stabilitatea și continuitatea sprijinului acordat de membrii personalului camerei permanente desemnate.
            
         
         
            Articolul 8
            Participarea persoanelor care nu sunt membre la reuniunile camerei permanente
            
               (1)   Președintele camerei permanente, după consultarea membrilor permanenți și a procurorului european relevant însărcinat cu supravegherea, poate invita să participe la reuniunile camerei permanente, în plus față de persoanele indicate la articolul 10 alineatul (9) din Regulamentul EPPO, orice membru al Parchetului central, procurorul european delegat sau personalul EPPO, în legătură cu anumite puncte de pe ordinea de zi, atunci când acest lucru este necesar pentru a permite camerei permanente să adopte o decizie.
            
            
               (2)   În același scop, în situații excepționale, atunci când acest lucru nu contravine dispozițiilor aplicabile ale dreptului Uniunii sau ale dreptului național, președintele camerei permanente, după consultarea membrilor permanenți, a procurorului european relevant însărcinat cu supravegherea și, dacă este necesar, a procurorului european delegat care instrumentează cazul, poate invita orice altă persoană să participe la reuniunile camerei permanente.
            
            
               (3)   Persoanele invitate în conformitate cu alineatele (1) și (2) nu pot în niciun caz să asiste la deliberările care au loc în vederea adoptării unei decizii a camerei permanente.
            
            
               (4)   Costurile administrative legate de invitațiile prevăzute la prezentul articol sunt acoperite din bugetul EPPO. În cazul în care invitația presupune costuri, directorul administrativ este informat cu privire la invitațiile lansate în temeiul prezentului articol.
            
         
         
            Articolul 9
            Evaluare
            Colegiul evaluează impactul prezentei decizii asupra eficienței activității EPPO la șase luni de la data stabilită în conformitate cu articolul 120 alineatul (2) din Regulamentul EPPO.
         
         
            Articolul 10
            Data intrării în vigoare
            Prezenta decizie intră în vigoare la data adoptării sale de către colegiu.
         
         
            Adoptată la Luxemburg, 25 noiembrie 2020.
            
               
                  Pentru colegiu
               
               Laura Codruța KÖVESI
               
                  Procurorul-șef european
               
            
         
         
            (1)  JO L 283,31.10.2017, p. 1.
         
            (2)  JO C 22, 21.1.2021, p. 3.